**Likumprojekta "Grozījumi likumā "Par sapulcēm, gājieniem un piketiem"" sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Likumprojekts "Grozījumi likumā "Par sapulcēm, gājieniem un piketiem"" (turpmāk – Likumprojekts) izstrādāts, pamatojoties uz Ministru kabineta 2014. gada 22. aprīļa sēdes protokola Nr. 24 26. § 2. punktu par nozaru administratīvo pārkāpumu kodifikācijas ieviešanas sistēmu. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu nozaru administratīvo pārkāpumu kodifikācijas ieviešanas sistēmu, nepieciešams izteikt jaunā redakcijā likuma "Par sapulcēm, gājieniem un piketiem" (turpmāk – Likums) V nodaļu, kurā jāiekļauj visi sapulču, gājienu un piketu organizēšanas un norises jomā saglabājamie administratīvie pārkāpumi un jānosaka kompetentā iestāde, kurai piekritīga soda piemērošana. Minētie grozījumi aizstās Latvijas Administratīvo pārkāpumu kodeksa (turpmāk – Kodekss) attiecīgās normas.  Likumprojektā iekļautie grozījumi ir attiecināmi uz administratīvās atbildības sistēmas reformu, kas paredz, ka Kodeksa vietā administratīvo atbildību reglamentēs Administratīvo pārkāpumu procesa likums, nozaru likumi, kā arī citi normatīvie akti.  Lai arī Likumprojekta 1. pants nav tieši attiecināms uz administratīvās atbildības sistēmas reformu, ir nepieciešams precizēt Likuma 11. panta pirmās daļas 5. punkta redakciju, lai tā atbilstu Publisku izklaides un svētku pasākumu drošības likuma 4.1 panta pirmās daļas 4. punktam (šī redakcija ir saturiski izsmeļošāka un visaptverošāka).  Ņemot vērā, ka administratīvo procesu par šajā likumā minētajiem pārkāpumiem veiks gan Valsts policija, gan pašvaldības policija, ar Likumprojekta 2. pantu tiek precizēts Likuma 13. panta pirmās daļas trešais teikums, nosakot, ka pieteikuma norakstu pašvaldība nosūta ne tikai attiecīgajai teritoriālajai Valsts policijas struktūrvienībai, bet arī pašvaldības policijai.  Likumprojekta 3. pants paredz izteikt jaunā redakcijā Likuma V nodaļu – "V nodaļa. Administratīvā atbildība sapulču, gājienu un piketu organizēšanas un norises jomā un kompetence sodu piemērošanā", tajā reglamentējot sapulču, gājienu un piketu organizēšanas un norises jomā izdarītos administratīvos pārkāpumus un sodus par tiem (25. pants), kā arī nosakot iestādi, kuras kompetencē ir piemērot sodus par attiecīgajiem administratīvajiem pārkāpumiem (26. pants). Ņemot vērā, ka ar Likumprojekta 3. pantu tiek pārņemts tikai Kodeksa 174.3 un 174.5 pants, nav nepieciešams veidot vairākas atsevišķas nodaļas vai vairākus pantus. Visi attiecīgās jomas administratīvo pārkāpumu sastāvi ir iekļauti viena panta vairākās daļās.  Kodeksa 174.3 panta pirmajā daļā ir paredzēta atbildība par sapulču, gājienu un piketu [..] noteiktās organizēšanas un norises kārtības pārkāpšanu, proti, jebkurš Likumā noteiktās kārtības pārkāpums ir administratīvi sodāms, kas ir uzskatāms par pārāk plašu iespējamo pārkāpumu loku. Likumā ir iekļauta virkne dažādu pienākumu un aizliegumu, kas jāievēro, rīkojot sapulci, gājienu vai piketu, un minētajā Kodeksa normā ir paredzēta atbildība par šo pienākumu nepildīšanu un aizliegumu neievērošanu. Taču jāņem vērā, ka ne visi Likumā ietverto prasību pārkāpumi ir būtiski un kaitīgi. Tajos gadījumos, kad ir nepieciešams panākt, lai persona izpilda noteiktas normatīvajos aktos noteiktas prasības, prioritāte ir administratīvā akta izdošanai ar pienākumu atbilstošā termiņā novērst neatbilstības un izpildīt prasības. Personas sodīšana nav primārais mērķis, tāpēc ir jāizvērtē, kurā situācijā atbilstošāka būs administratīvā akta izdošana un kurā tomēr personas saukšana pie administratīvās atbildības. Lielākā daļa Likumā ietverto prasību sapulču, gājienu un piketu organizēšanas un norises jomā ir tādas, par kuru neizpildi persona nebūtu saucama pie administratīvās atbildības (administratīvā atbildība netiks paredzēta, piemēram, par to, ka netiek ievērota prasība pasākuma organizatoram būt sasniedzamam, ka slēgta sapulce tiek rīkota tam neparedzētā vietā un ka netiek ievēroti ierobežojumi attiecībā uz organizatora, pasākuma vadītāja, pasākuma vadītāja palīga un kārtības uzturētāja valstisko piederību, rīcībspēju, iepriekšējo sodāmību). Līdz ar to Likumprojektā administratīvā atbildība ir paredzēta par tādiem pārkāpumiem, kas pēc sava rakstura ir nenovēršami, bīstami, neatgriezeniski un radījuši materiālas sekas. Turklāt atbilstoši izvēlētajai kārtībai (administratīvā atbildība tikai par smagākajiem pārkāpumiem) ir iespējams sagradēt izdarītos administratīvos pārkāpums atkarībā no to smaguma, kā arī atteikties no nenozīmīgu pārkāpumu sodīšanas, tādējādi izvairoties no nevajadzīgas un pārmērīgas personu saukšanas pie administratīvās atbildības.  Jānorāda, ka par atsevišķiem pārkāpumiem, kas ir vērtējami kā bīstami un kaitīgi (vēršanās pret Latvijas Republikas neatkarību, priekšlikumu izteikšana par Latvijas valsts iekārtas vardarbīgu grozīšanu, nacionālā un rasu naida sludināšana, kara propagandēšana (Likuma 10. panta otrā daļa)), administratīvā atbildība netiks paredzēta, jo par attiecīgo darbību veikšanu personas ir saucamas pie kriminālatbildības saskaņā ar Krimināllikuma normām.  Kodeksa 174.3 panta otrajā daļā ietverta speciālā administratīvā atbildība par atkārtoti izdarītu pirmajā daļā minēto administratīvu pārkāpumu. Šī speciālā administratīvā atbildība ar Likumprojekta 3. pantu tiek izslēgta, ievērojot Administratīvo pārkāpumu procesa likumprojekta nosacījumus, kas paredz šādas atsevišķas tiesību normas, kas regulē administratīvo atbildību par izdarītu tādu pašu administratīvo pārkāpumu, neizdalīšanu.  Kodeksa 174.3 panta pirmās daļas sankcijā paredzēti divi soda veidi, ko var piemērot vainīgajai personai – brīdinājums un naudas sods fiziskajām personām līdz trīssimt piecdesmit *euro* (septiņdesmit naudas soda vienības), bet juridiskajām personām līdz divtūkstoš deviņsimt *euro* (piecsimt astoņdesmit naudas soda vienības). Savukārt otrās daļas sankcijā par atkārtoti izdarītu pirmajā daļā ietverto nodarījumu paredzēts naudas sods fiziskajām personām līdz septiņsimt *euro* (simt četrdesmit naudas soda vienības), bet juridiskajām personām līdz septiņtūkstoš simt *euro* (tūkstoš četrsimt divdesmit naudas soda vienības).  Tā kā saskaņā ar Administratīvo pārkāpumu procesa likumprojekta nosacījumiem turpmāk netiks izdalīta atsevišķa tiesību norma, kas regulē administratīvo atbildību par izdarītu tādu pašu administratīvo pārkāpumu, ir nepieciešams saglabāt maksimālo soda apmēru, kas pašlaik paredzēts par šādu atkārtoti izdarītu nodarījumu. Proti, atbilstoši Likumprojekta 3. panta regulējumam maksimālais naudas soda apmērs, ko varēs piemērot fiziskai personai, ir simt četrdesmit naudas soda vienības, savukārt juridiskai personai maksimālais naudas soda apmērs tiek noteikts tūkstoš četrsimt divdesmit naudas soda vienību apmērā. Piemērot šo maksimālo naudas sodu varēs tikai par bīstamākajiem administratīvajiem pārkāpumiem (25. panta piektā, sestā, septītā, astotā, devītā, desmitā un vienpadsmitā daļa), savukārt par 25. panta pirmajā, otrajā, trešajā un ceturtajā daļā minētajiem pārkāpumiem maksimālais naudas soda apmērs, ko varēs piemērot, ir septiņdesmit naudas soda vienības fiziskajām personām, bet juridiskajām personām – piecsimt astoņdesmit naudas soda vienības (tiek saglabāts pašreizējais Kodeksa 174.3 panta pirmās daļas sankcijā paredzētais naudas soda apmērs). Jānorāda, ka par 25. panta divpadsmitajā daļā minētā administratīvā pārkāpuma izdarīšanu maksimālais naudas soda apmērs, ko varēs piemērot, ir simt četrdesmit naudas soda vienības fiziskajām personām, bet juridiskajām personām četrsimt divdesmit naudas soda vienības, samērojot tos ar Bērnu tiesību aizsardzības likumā paredzētajām sankcijām par līdzīga rakstura administratīvajiem pārkāpumiem.  Saskaņā ar Likumprojekta 3. pantu par 25. panta pirmajā, otrajā, trešajā, ceturtajā un piektajā daļā paredzēto administratīvo pārkāpumu izdarīšanu personai varēs piemērot ne tikai naudas sodu, bet arī izteikt brīdinājumu, atkarībā no tā, cik smags būs izdarītais pārkāpums. Administratīvā soda piemērotājam būs jāvērtē, kāds soda veids konkrētajā situācijā ir atbilstošākais un taisnīgākais. Likumprojekta 3. pantā nav paredzēta iespēja izteikt brīdinājumu par 25. panta sestajā, septītajā, astotajā, devītajā, desmitajā, vienpadsmitajā un divpadsmitajā daļā paredzēto pārkāpumu izdarīšanu, jo šie nodarījumi pēc sava rakstura ir bīstamāki un kaitīgāki un arī sodam attiecīgi ir jābūt samērīgam ar nodarījuma raksturu.  Kodeksa 174.5 panta pirmajā daļā ir paredzēta atbildība par sapulces, gājiena vai piketa laikā publiski izteiktu aicinājumu izdarīt likumpārkāpumu. Minētā norma tiek pārņemta ar Likumprojekta 3. pantu (25. panta astotā daļa).  Kodeksa 174.5 panta otrajā daļā ir ietverta speciālā administratīvā atbildība par atkārtoti izdarītu pirmajā daļā minēto administratīvu pārkāpumu. Šī speciālā administratīvā atbildība ar Likumprojekta 3. pantu tiek izslēgta, ievērojot Administratīvo pārkāpumu procesa likumprojekta nosacījumus, kas paredz šādas atsevišķas tiesību normas, kas regulē administratīvo atbildību par izdarītu tādu pašu administratīvo pārkāpumu, neizdalīšanu.  Atbilstoši Kodeksa 174.5 panta pirmās daļas sankcijā noteiktajam par sapulces, gājiena vai piketa laikā publiski izteiktu aicinājumu izdarīt likumpārkāpumu uzliek naudas sodu līdz trīssimt piecdesmit *euro* (septiņdesmit naudas soda vienības). Savukārt šā panta otrās daļas sankcija paredz, ka pirmajā daļā minētajām darbībām, ja tās izdarītas atkārtoti gada laikā pēc administratīvā soda uzlikšanas, uzliek naudas sodu no trīssimt piecdesmit (septiņdesmit naudas soda vienības) līdz septiņsimt *euro* (simt četrdesmit naudas soda vienības) vai piemēro administratīvo arestu uz laiku līdz piecpadsmit diennaktīm.  Ņemot vērā to, ka Administratīvo pārkāpumu procesa likumprojekts vairs neparedz tādu sodu kā arests, šajā Likumprojektā par attiecīgo administratīvo pārkāpumu (sapulces, gājiena vai piketa laikā publiski izteikts aicinājums izdarīt likumpārkāpumu) fiziskajām un juridiskajām personām ir paredzēts piemērot naudas sodu, kura maksimālais apmērs ir noteikts tāds, kā par citiem Likumprojektā minētiem rakstura ziņā līdzīgiem pārkāpumiem. Proti, fiziskajām personām varēs piemērot naudas sodu līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.  Ar Likumprojekta 3. pantu **(25. panta pirmā daļa)** tiek paredzēta administratīvā atbildība par sapulces, gājiena vai piketa uzsākšanu pirms pieteiktā laika vai pirms pieteikumā norādītā organizatora, pasākuma vadītāja, viņa palīgu un kārtības uzturētāju ierašanās pietiekamā skaitā.  Administratīvā atbildība par šo pārkāpumu nepieciešama, jo pasākuma uzsākšana pirms pieteiktā laika var radīt draudus sabiedrības drošībai. Ja pašvaldība ir pieņēmusi lēmumu atļaut rīkot sapulci, gājienu vai piketu noteiktā laikā, tad šis laiks ir jāievēro, jo citā laikā varbūt tiek rīkots kāds cits pasākums, kura norisi nedrīkst traucēt, vai var tikt apdraudētas citu cilvēku tiesības. Tāpat arī var tikt radīts kaitējums tajos gadījumos, kad pasākums tiek sākts, piemēram, pirms kārtības uzturētāju ierašanās, kam ir pienākums nodrošināt mierīgu un organizētu pasākuma norisi. Tādējādi riskam var tikt pakļauta pasākuma apmeklētāju drošība un veselība.  Ņemot vērā, ka pasākums var tikt sākts gan tikai nelielu brīdi pirms pieteiktā laika, gan būtiski neievērojot noteikto laiku, sankcijā ir paredzēta iespēja vainīgo personu sodīt, izsakot brīdinājumu vai piemērojot naudas sodu, atkarībā no izdarītā pārkāpuma smaguma.  Ar Likumprojekta 3. pantu **(25. panta otrā daļa)** tiek paredzēta administratīvā atbildība par 25. panta septītajā, devītajā un vienpadsmitajā daļā minēto priekšmetu nogādāšanu pasākuma norises vietā vai par šo priekšmetu turēšanu pie personām vai transportlīdzekļos, kas atrodas tuvāk par 500 metriem no pasākuma norises vietas.  Ņemot vērā, ka minētais nodarījums ir uzskatāms par bīstamu, ir saglabājama arī administratīvā atbildība. Nogādājot pasākuma norises vietā vai tuvu tai vielas, ieročus un citus priekšmetus, kas paredzēti vai var tikt piemēroti miesas bojājumu nodarīšanai cilvēkam vai mantas bojāšanai, var tikt radītas kaitīgas sekas. Atkarībā no tā, kādi priekšmeti tiek nogādāti pasākuma vietas tuvumā, proti, cik bīstama var būt to pielietošana, personai var izteikt brīdinājumu vai piemērot naudas sodu fiziskajām personām līdz septiņdesmit naudas soda vienībām, bet juridiskajām personām līdz piecsimt astoņdesmit naudas soda vienībām. Kaitīgas sekas var rasties arī gadījumā, ja pasākuma norises vietā vai tuvu tai tiek nogādāti 25. panta septītajā daļā minētie simboli, proti, tiek radīta augsta iespējamības pakāpe tam, ka šie simboli tiks izmantoti pasākuma laikā un attiecīgi tiks veicināta radikālu un naidu vairojošu uzskatu izplatīšana sabiedrībā, tādējādi radot draudus sabiedrības drošībai.  Ar Likumprojekta 3. pantu **(25. panta trešā daļa)** tiek paredzēta administratīvā atbildība par nepieteiktas sapulces, gājiena vai piketa organizēšanu.  Likumā ir noteikta kārtība, kāda jāievēro, ja persona vēlas organizēt sapulci, gājienu vai piketu. Piemēram, saskaņā ar Likuma 4. pantu personai ir jāatbilst noteiktiem kritērijiem, lai viņa vispār varētu būt pasākuma organizators. Lai rīkotu sapulci, gājienu vai piketu, organizatoram pašvaldībā ir jāiesniedz pieteikums, kuram jāpievieno virkne citu dokumentu. Savukārt pašvaldība pēc pieteikuma saņemšanas pieņem lēmumu atļaut vai aizliegt rīkot pasākumu, vai arī nosaka ierobežojumus pasākuma rīkošanai (Likuma III nodaļa). Līdz ar to, ja persona ir noorganizējusi sapulci, gājienu vai piketu, neņemot vērā Likumā noteikto kārtību, šāds pasākums ir uzskatāms par nepieteiktu, un šāda pasākuma norise nav pieļaujama, jo tas rada draudus sabiedrības drošībai un citu cilvēku tiesību netraucētai īstenošanai.  Atkarībā no administratīvā pārkāpuma rakstura (proti, vai tiek organizēts ļoti neliels nesankcionēts pasākums bez iespējamām tālejošām sekām, vai arī pasākums ir liels un ir saskatāmas potenciālas kaitīgas sekas) personai var izteikt brīdinājumu vai piemērot naudas sodu fiziskajām personām līdz septiņdesmit naudas soda vienībām, bet juridiskajām personām līdz piecsimt astoņdesmit naudas soda vienībām.  Ar Likumprojekta 3. pantu **(25. panta ceturtā daļa)** tiek paredzēta administratīvā atbildība par vardarbības, klaju nacisma, fašisma vai komunisma ideoloģijas sludināšanu, kā arī par noziedzīgu nodarījumu un citu likumpārkāpumu slavēšanu publiska pasākuma norises laikā.  Likuma 10. panta otrajā daļā ir ietvertas vairākas darbības, ko aizliegts veikt publiska pasākuma norises laikā. Daļa no šīm darbībām ir krimināli sodāmas (vēršanās pret Latvijas Republikas neatkarību, priekšlikumu izteikšana par Latvijas valsts iekārtas vardarbīgu grozīšanu, naida sludināšana, kara propagandēšana) saskaņā ar, piemēram, Krimināllikuma 74.1, 77., 78., 71.1, 81., 88.2 un 150. pantu. Par pārējām Likuma 10. panta otrajā daļā minētajām darbībām Likumprojektā tiek paredzēta administratīvā atbildība, ņemot vērā attiecīgā pārkāpuma radītās kaitīgās sekas sabiedriskajai kārtībai un drošībai. Par šī administratīvā pārkāpuma izdarīšanu varēs izteikt brīdinājumu vai piemērot naudas sodu fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām. Administratīvā atbildība netiek paredzēta par publiska pasākuma norises laikā izteiktu aicinājumu nepildīt likumus, jo šāds pārkāpums nav uzskatāms par tik bīstamu un neatgriezenisku, lai personu par tā izdarīšanu administratīvi sodītu.  Ar Likumprojekta 3. pantu **(25. panta piektā daļa)** tiek paredzēta administratīvā atbildība par sapulces, gājiena vai piketa organizatora, pasākuma vadītāja, pasākuma vadītāja palīga un kārtības uzturētāja likumā noteikto pienākumu nepildīšanu.  Administratīvā atbildība par šo pārkāpumu ir nepieciešama, jo ir būtiski nodrošināt, ka visas atbildīgās personas par pasākuma mierīgu un Likuma prasībām atbilstošu norisi ievēro tām Likumā paredzētos pienākumus. Atkarībā no tā, cik kaitīgs ir atbildīgās personas izdarītais pārkāpums, personai var izteikt brīdinājumu vai piemērot naudas sodu fiziskajām personām līdz simt četrdesmit naudas soda vienībām, bet juridiskajām personām līdz tūkstoš četrsimt divdesmit naudas soda vienībām.  Ar Likumprojekta 3. pantu **(25. panta sestā daļa)** tiek paredzēta administratīvā atbildība par tādu darbību veikšanu, kas rada draudus sapulces, gājiena vai piketa dalībnieku vai citu personu drošībai un veselībai.  Ņemot vērā paša nodarījuma un tā seku bīstamību (būtisks citu cilvēku tiesību un sabiedrības drošības apdraudējums), soda maksimālais apmērs tiek noteikts atbilstoši maksimālajam apmēram, kāds bija noteikts fiziskām personām par atkārtotu sapulču, gājienu un piketu noteiktās organizēšanas un norises kārtības pārkāpšanu – līdz simt četrdesmit naudas soda vienībām.  Ar Likumprojekta 3. pantu **(25. panta septītā daļa)** tiek paredzēta administratīvā atbildība par bijušās Padomju Sociālistisko Republiku Savienības (turpmāk – PSRS), bijušo PSRS republiku un nacistiskās Vācijas karogu, ģerboņu un himnu, nacistiskās svastikas, SS zīmju un padomju simbolu – sirpja un āmura līdz ar piecstaru zvaigzni (arī stilizētā veidā) izmantošanu sapulces, gājiena vai piketa laikā.  Administratīvā atbildība par šādu pārkāpumu ir nepieciešama, jo attiecīgo darbību veikšana šķeļ sabiedrību un veicina radikālu un naidu vairojošu uzskatu izplatīšanu sabiedrībā, kas nav pieļaujams.  Ņemot vērā konkrētā administratīvā pārkāpuma raksturu un tā radītās sekas, soda maksimālais apmērs tiek noteikts atbilstoši maksimālajam apmēram, kāds bija noteikts par atkārtotu sapulču, gājienu un piketu noteiktās organizēšanas un norises kārtības pārkāpšanu – līdz simt četrdesmit naudas soda vienībām fiziskajām personām un līdz tūkstoš četrsimt divdesmit naudas soda vienībām juridiskajām personām. Brīdinājums kā soda veids netiek paredzēts, jo tas nav samērīgs izdarītajam administratīvajam pārkāpumam.  Ar Likumprojekta 3. pantu **(25. panta astotā daļa)** tiek pārņemta Kodeksa 174.5 panta pirmā daļa, kurā paredzēta administratīvā atbildība par publiska pasākuma norises laikā publiski izteiktu aicinājumu izdarīt likumpārkāpumu. Jānorāda, ka attiecīgajā Likumprojekta normā papildus tiek noteikts, ka personu varēs saukt pie administratīvās atbildības arī tajos gadījumos, kad tiks izteikts aicinājums izdarīt noziedzīgus nodarījumus (Likuma 10. panta otrā daļa).  Administratīvā atbildība par šiem pārkāpumiem tiek noteikta, jo minētās darbības var radīt draudus cilvēku veselībai un drošībai, kā arī sabiedriskajai kārtībai. Ņemot vērā nodarījuma smagumu, brīdinājums kā soda veids netiek paredzēts. Likumprojektā par attiecīgo administratīvo pārkāpumu fiziskajām un juridiskajām personām ir paredzēts piemērot naudas sodu, kura maksimālais apmērs ir noteikts tāds, kā par citiem Likumprojektā minētiem rakstura ziņā līdzīgiem pārkāpumiem. Proti, fiziskajām personām varēs piemērot naudas sodu līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.  Ar Likumprojekta 3. pantu **(25. panta devītā daļa)** tiek paredzēta administratīvā atbildība par pasīvo aizsardzības līdzekļu (ķivere, kaska, bruņuveste u.tml.) turēšanu un par sejas slēpšanu zem maskas sapulces, gājiena vai piketa laikā.  Administratīvā atbildība par šo nodarījumu ir paredzēta, ievērojot to, ka šādas darbības var radīt būtiskas sekas. Pasīvās aizsardzības līdzekļu turēšana var radīt risku cilvēku veselībai un drošībai.  Pašreiz Likuma 11. panta pirmās daļas 3. punkts noteic, ka sapulces, gājiena un piketa dalībniekam šo pasākumu laikā ir aizliegts slēpt savu seju zem maskas. Gadījumos, kad seja tiek slēpta zem maskas, nav iespējams atpazīt un identificēt konkrēto personu, tādējādi radot bažas par cilvēku drošību attiecīgajā pasākumā. Līdz ar to ir nepieciešams paredzēt administratīvo atbildību par šī aizlieguma neievērošanu.  Ņemot vērā administratīvā pārkāpuma raksturu, paredzēts, ka fiziskajām personām varēs piemērot naudas sodu līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām. Brīdinājums kā soda veids netiek paredzēts, jo tas nav samērīgs izdarītajam administratīvajam pārkāpumam.  Ar Likumprojekta 3. pantu **(25. panta desmitā daļa)** tiek paredzēta administratīvā atbildība par megafona, mikrofona un citas skaņu pastiprinošas iekārtas izmantošanu sapulces laikā, ja tas nav pieteikts Likumā noteiktajā kārtībā.  Lai pasākuma laikā nodrošinātu sabiedrisko kārtību un tiktu ievērotas citu personu tiesības, ir nepieciešams paredzēt administratīvo atbildību par konkrēto administratīvo pārkāpumu. Nav pieļaujams, ka pasākuma laikā notiek nekontrolēta dažādu skaņu pastiprinošu iekārtu izmantošana. Ja attiecīgās iekārtas izmantošana ir savlaicīgi pieteikta (vienlaikus ar pasākumu) un tās lietošana nav ierobežota vai aizliegta, administratīvā pārkāpuma sastāvs neveidosies.  Paredzēts, ka par minētā administratīvā pārkāpuma izdarīšanu fiziskajām personām varēs piemērot naudas sodu līdz simt četrdesmit naudas soda vienībām, bet juridiskajām personām līdz tūkstoš četrsimt divdesmit naudas soda vienībām.  Ar Likumprojekta 3. pantu **(25. panta vienpadsmitā daļa)** tiek paredzēta administratīvā atbildība par vielu, ieroču vai citu priekšmetu, kas pēc sava rakstura ir paredzēti vai var tikt piemēroti miesas bojājumu nodarīšanai cilvēkiem vai mantas bojāšanai, turēšanu pie sevis sapulces, gājiena vai piketa laikā.  Ņemot vērā nodarījuma bīstamību, ir jāsaglabā administratīvā atbildība par šo pārkāpumu, jo šī nodarījuma rezultātā var tikt aizskartas sabiedrības intereses un apdraudētas citu cilvēku tiesības. Sankcijā paredzēts tikai viens soda veids – naudas sods fiziskajām personām līdz simt četrdesmit naudas soda vienībām, bet juridiskajām personām līdz tūkstoš četrsimt divdesmit naudas soda vienībām.  Ar Likumprojekta 3. pantu **(25. panta divpadsmitā daļa)** tiek pārņemta Kodeksa 174.3 panta trešā daļa (par nepilngadīgo, kas nav sasnieguši 16 gadu vecumu, iesaistīšanu nesankcionētu sapulču, gājienu un piketu norisē vai organizēšanā), vienlaikus precizējot šīs normas redakciju, svītrojot vārdus "kas nav sasnieguši 16 gadu vecumu". Saskaņā ar Civillikuma 219. pantu nepilngadība personām turpinās tik ilgi, kamēr tās sasniedz astoņpadsmit gadu vecumu. Bērnu tiesību aizsardzības likuma 3. panta pirmo daļu bērns ir persona, kas nav sasniegusi 18 gadu vecumu [..], un arī atbilstoši Krimināllikuma 64. pantā minētajam par nepilngadīgo atbildību norādīts, ka attiecīgās nodaļas nosacījumi attiecas uz personām, kas līdz noziedzīgā nodarījuma izdarīšanai nav sasniegušas astoņpadsmit gadu vecumu. Līdz ar to Likumprojektā nepieciešams precizēt normu par nepilngadīgo iesaistīšanu nesankcionētu sapulču, gājienu un piketu norisē vai organizēšanā.  Ņemot vērā, ka šajā administratīvā pārkāpuma sastāvā cietušais ir nepilngadīgais un bērns ir uzskatāms par īpaši aizsargājamu personu, ir paaugstināts sankcijas maksimālais apmērs, ko var piemērot par attiecīgā administratīvā pārkāpuma izdarīšanu. Atbilstoši Kodeksa 174.3 panta trešajai daļai pašlaik personai var uzlikt naudas sodu līdz septiņdesmit naudas soda vienībām, atsevišķi neizdalot fiziskām un juridiskām personām piemērojamos naudas soda apmērus. Tā kā nepilngadīgo iesaistīt nesankcionētā sapulces, gājiena vai piketa organizēšanā vai norisē var gan fiziska, gan juridiska persona, Likumprojektā paredzēts, ka fiziskajām personām varēs piemērot naudas sodu līdz simt četrdesmit naudas soda vienībām, savukārt juridiskajām personām – līdz četrsimt divdesmit naudas soda vienībām, samērojot tos ar Bērnu tiesību aizsardzības likumā paredzētajām sankcijām par līdzīga rakstura administratīvajiem pārkāpumiem pret bērniem.  Kompetentā iestāde, kas piemēro sodus par visiem 25. pantā iekļautajiem administratīvajiem pārkāpumiem, ir **Valsts policija un pašvaldības policija**. Tā kā ne visās pašvaldībās pašvaldības policijas kapacitāte var būt pietiekama, lai veiktu administratīvo pārkāpumu procesu par likumā noteiktajiem pārkāpumiem, kā kompetentā iestāde administratīvo sodu piemērošanā papildus jānorāda arī Valsts policija.  Pašlaik saskaņā ar Kodeksa normām administratīvo pārkāpumu lietas par 174.3 panta pirmajā un otrajā daļā un 174.5 pantā paredzētajiem pārkāpumiem izskata rajonu (pilsētu) tiesu tiesneši, savukārt lietas par 174.3 panta trešajā daļā minēto administratīvo pārkāpumu izskata pašvaldību administratīvās komisijas. Atbilstoši Administratīvo pārkāpumu procesa likumprojektā noteiktajam rajona (pilsētas) tiesa vairs nepildīs kontrolējošās iestādes funkcijas un nepieņems sākotnējo lēmumu par administratīvo sodīšanu. Turpmāk rajona (pilsētas) tiesa administratīvo pārkāpumu procesā darbosies nevis iestādes statusā, bet gan kā tiesu varas institūcija, kurā varēs pārsūdzēt lēmumu administratīvā pārkāpuma lietā. Ņemot vērā pašvaldību administratīvo komisiju nepietiekamo kapacitāti administratīvo pārkāpumu lietu izskatīšanā, turpmāk sodus par administratīvajiem pārkāpumiem sapulču, gājienu un piketu jomā piemēros Valsts policija un pašvaldības policija. | |
| 3. | Projekta izstrādē iesaistītās institūcijas | Tieslietu ministrija.  Likumprojekts saskaņā ar Ministru kabineta 2014. gada 22. aprīļa sēdes protokollēmuma (prot. Nr. 24 26. §) "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.2. apakšpunktā noteikto tika izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2016. gada 10. novembra un 2017. gada 2. februāra sēdē. | |
| 4. | Cita informācija | Nav. | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Sapulču, gājienu un piketu organizators, vadītājs, viņa palīgs un pārējie dalībnieki, Valsts policija, pašvaldības policija, pašvaldību administratīvās komisijas, rajona (pilsētas) tiesas. |
| 2. | Tiesiskā regulējuma ietekme uz tautsaimniecību un administratīvo slogu | | Privātpersonām administratīvais slogs nemainās, jo tas nemaina šo personu tiesības un pienākumus, kā arī veicamās darbības.  Administratīvais slogs samazināsies pašvaldību administratīvajām komisijām, jo tām nebūs jāskata lietas par nepilngadīgo iesaistīšanu nesankcionētu sapulču, gājienu un piketu norisē vai organizēšanā. Administratīvais slogs samazināsies arī rajona (pilsētas) tiesām, jo tās vairs nepieņems sākotnējo lēmumu administratīvo pārkāpumu lietās.  Paredzams, ka administratīvais slogs varētu pieaugt Valsts policijai un pašvaldības policijai, kas turpmāk būs kompetentā institūcija sodu piemērošanā par Likumprojekta 3. pantā paredzēto administratīvo pārkāpumu izdarīšanu. Minētā pienākuma izpilde tiks veikta esošā finansējuma ietvaros. |
| 3. | Administratīvo izmaksu monetārs novērtējums | | Likumprojekts šo jomu neskar. |
| 4. | Cita informācija | | Nav. |
|  | | | |
| **III. Tiesību akta projekta ietekme uz valsts budžetu un pašvaldību budžetiem** | | | |
| Likumprojekts šo jomu neskar. | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Likumprojektu tika ievietota Tieslietu ministrijas mājaslapā, lai sabiedrības pārstāvji var rakstiski sniegt viedokli par Likumprojektā iekļauto regulējumu. |
| 2. | Sabiedrības līdzdalība projekta izstrādē | Likumprojekts tika prezentēts Nevalstisko organizāciju un Ministru kabineta sadarbības memoranda īstenošanas padomes 2017. gada 25. janvāra sēdē, un tajā izteiktie priekšlikumi izvērtēti Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2017. gada 2. februāra sēdē.  Lai informētu sabiedrību par Likumprojektu un dotu iespēju izteikt par to viedokļus, 2017. gada 7. februārī Likumprojekts saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 13. punktu tika ievietots Tieslietu ministrijas mājaslapā. Sabiedrības pārstāvjiem tika nodrošināta iespēja līdzdarboties Likumprojekta izstrādē, līdz 2017. gada 21. februārim sniedzot rakstiski viedokli par Likumprojektā iekļauto regulējumu, kā arī priekšlikumus Likumprojekta uzlabošanai. |
| 3. | Sabiedrības līdzdalības rezultāti | Sabiedrības pārstāvju priekšlikumi un viedokļi līdz 2017. gada 21. februārim netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija un pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas.  Ar Likumprojektu noteiktais pienākums Valsts policijai un pašvaldības policijai izskatīt administratīvo pārkāpumu lietas sapulču, gājienu un piketu organizēšanas un norises jomā tiks īstenots esošo cilvēkresursu ietvaros. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

24.02.2017. 10.44

3749

Z.Pērkone

67036985, Zane.Perkone@tm.gov.lv